Mateyu
7 “Mleche kwawelusya ŵane kuti nombe jemanja Mlungu akam’welusya, 2 pakuŵa kuwelusya kumkwawelusya nako ŵane, Mlungu chachim’welusya m’litala lilyolyo, soni mlingo wamkwalinjila nawo ŵane, chachimlinjilasoni uwowo. 3 Sambano, ligongo chichi mkulola kachiswani m’liso lya mlongo mjenu nambo ngamkulola mgomba wawuli m’liso lyenu? 4 Kapena ana mpaka mumsalile wuli mlongo mjenu kuti, ‘Odi namtyosye kachiswani m’liso lyenu,’ nambo chitamilecho mmwejo mli mkwete mgomba m’liso lyenu? 5 Jwachinyengo mmwe! Mtyosye kaje mgomba wawuli m’liso lyenuwo, kaneko chimchilola chenene mwampaka mtyochesye kachiswani kakali m’liso lya mlongo mjenu.
6 “Mkapelekaga yindu yeswela kwa mbwa kapena kugaponyela maguluŵe yindu yamtengo wapenani mnope, kogopela kuti mpaka gapondeponde ni sajo syakwe kaneko ni kumgalawuchila ni kumpachulanya.
7 “Mpitilisye kuŵenda, ni chachimpa. Mpitilisye kusosasosa, ni chimchipata. Mpitilisye kugogoda, ni chachimwugulila. 8 Pakuŵa jwalijose jwakuŵenda akusapochela, soni jwalijose jwakusosasosa akusapata, nambosoni kwa jwalijose jwakugogoda, chachimwugulila. 9 Ana ŵani mwa jemanja, naga mwanagwe amŵendile mkate,j akusampa liganga? 10 Kapena naga amŵendile somba, ana akusampa lijoka? 11 Sambano, naga jemanja atamose mli ŵakusakala mkusakombola kwapa ŵanache ŵenu yindu yambone, kuli wuli Atati ŵenu ŵali kwinani, ana ngasapeleka yindu yambone kwa wosope ŵakumŵenda?
12 “Myoyo, yindu yosope yimkusaka kuti ŵandu amtendele, jemanjasoni mwatendeleje yeleyo. Pakuŵa yeleyi ni yachikusajiganya Chilamusi soni yakulemba ya ŵakulochesya.
13 “Mjinjile pamlango wakanganika, ligongo mlango wekulungwa soni msewu welanguche ukwawula ku chonasiko, mwamti ŵajinji akupita pamlango welewu. 14 Nambo mlango wakanganika soni msewu wamwana ukwawula ku umi, mwamti ŵele ŵakuwupata ali ŵakuŵalanjika.
15 “Mkalamuche nawo ŵakulochesya ŵaunami ŵakusayika kwa jemanja mpela ngondolo, nambo mkati mwawo ali masogok gaukali. 16 Chimchamanyilila ni yisogosi yawo. Ŵandu ŵangakaŵa mipeleya m’chitela cha miŵa kapena nguju m’maluŵa ga miŵa, akusatenda yeleyo mpela? 17 Myoyosoni, chitela chilichose chambone chikusasogola yisogosi yambone, nambo chitela chilichose chewole chikusasogola yisogosi yangali mate. 18 Chitela chambone nganichiŵa chisogwele yisogosi yangali mate, myoyosoni chitela chewole nganichiŵa chisogwele yisogosi yambone. 19 Chitela chilichose changasogola yisogosi yambone akusachikata ni kuchiponya pamoto. 20 Nditu, ŵandu ŵeleŵa chimchamanyilila ni yisogosi yawo.
21 “Ngaŵa wosope ŵakusangolanga une kuti, ‘Ambuje, Ambuje,’ chachijinjila mu Uchimwene wakwinani, nambo jwelepejo jwakusatenda yakusaka ya Atati ŵangu ŵali kwinani. 22 Ŵajinji chachiŵecheta kwa une palisikulyo kuti, ‘Ambuje, Ambuje, ana m’weji nganitulochesyaga m’lina lyawo, soni kukoposya yiŵanda m’lina lyawo, nambosoni kutenda yakusimonjesya yejinji m’lina lyawo?’ 23 Nambo une chinjajanga kuti, ‘Ngangummanyilila jemanja! Mtyoche apa, jemanja ŵangapikanila malamusi!’
24 “Myoyo, jwalijose jwakupikana yanguŵechetayi ni kuyitendaga chachiŵa mpela mundu jwalunda juŵataŵile nyumba jakwe palwala. 25 Ni wula jagwile soni mesi gasefuchile kaneko chimbungo chayiche ni kuputa pa nyumbajo, nambo nganijigwa kose ligongo jatamilichiche palwalalo. 26 Jwalijose jwakupikana yanguŵechetayi ni ngayitendaga chachiŵa mpela mundu jwakuloŵela juŵataŵile nyumba jakwe pamchenga. 27 Ni wula jagwile soni mesi gasefuchile kaneko chimbungo chayiche ni kuputa pa nyumbajo, ni jagwile, mwamti kugwa kwakwe kwaliji kwakogoya.”
28 Yesu paŵamalisisye kuŵecheta yeleyi, ŵandu ŵasimonjile mnope ni kajiganye kakwe, 29 pakuŵa ŵaliji mkwajiganya mpela mundu jwakola ulamusi wakupegwa ni Mlungu, ngaŵaga mpela alembi ŵawo.
tum_Latn nya_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn